**Samu Tuomaala** (s. 8. tammikuuta 2003 Oulu) on suomalainen jääkiekkoilija, joka pelaa NHL-seura Philadelphia Flyersin organisaatiossa. Hän on pelipaikaltaan oikea laitahyökkääjä. Tuomaala laukoo oikealta. Tuomaalaa on yleisesti pidetty yhtenä ikäluokkansa lupaavimmista pelaajista Suomessa.

Ura
---

### Seuraura

Tuomaala on Kiekko-Laserin kasvatti. Kaudella 2016–2017 hän pelasi Laserin ja Kiimingin Kiekko-Poikien C-nuorten yhdistelmäjoukkueessa sekä KKP:n B-nuorissa. Kaudeksi 2017–2018 Tuomaala siirtyi Oulun Kärppien C-nuoriin. Hän jakoi C-nuorten SM-sarjassa 13 osumallaan joukkueensa sisäisen maalipörssin voiton Valtteri Karnarannan kanssa. Tuomaala voitti kauden päätteeksi C-nuorten SM-hopeaa. Hänet palkittiin sarjan vuoden tulokkaana Timo Jutila -palkinnolla ja valittiin toiseen tähdistökentälliseen.

Kaudella 2018–2019 Tuomaala oli tehoilla 24+32=56 Kärppien B-nuorten paras syöttäjä Petteri Puhakan kanssa ja toiseksi paras pistemies hänen jälkeensä. Hän jakoi koko B-nuorten SM-sarjan pistepörssin kuudennen sijan Tapparan Miro Markkulan kanssa. Tuomaala palkittiin kauden päätteeksi sarjan vuoden tulokkaana Heino Pulli -palkinnolla ja hänet valittiin toiseen tähdistökentälliseen. Kaudella 2019–2020 Tuomaala vakiinnutti 16-vuotiaana paikan Kärppien A-nuorissa, jossa hän pelasi koko kauden tehden 40 runkosarjaottelussa tehot 15+8=23.

OHL-joukkue Sudbury Wolves varasi Tuomaalan 31. pelaajana CHL:n varaustilaisuudessa 2020. Vain muutamaa päivää myöhemmin heinäkuussa hän teki Kärppien kanssa kaksivuotisen SM-liigasopimuksen. Tuomaala aloitti kauden 2020–2021 seuran U20-joukkueessa. Hän jakoi tehoilla 15+16=31 joukkueen sisäisen maalipörssin toisen sijan Aleksi Antti-Roikon kanssa edellään Ville Koivunen sekä sijoittui sisäisessä pistepörssissä neljänneksi. Pudotuspeleissä Tuomaala jakoi Kärppien sisäisen pistepörssin voiton kolmen muun pelaajan kanssa tehoilla 1+3=4. SM-liigakauden käynnistyttyä hän teki vain 17-vuotiaana liigadebyyttinsä Kärppien kotiavauksessa, runkosarjan toisella kierroksella 3. lokakuuta 2020 KooKoota vastaan. Tuomaala merkittiin joukkueen kakkosketjun oikeaan laitaan Aleksi Mustosen ja Jussi Jokisen viereen. Hän sai ottelussa jääaikaa 9.07 minuuttia. Tuomaala pääsi myös yrittämään rangaistuslaukausta ottelun toisessa erässä, mutta hän ei kuitenkaan onnistunut maalinteossa. Tuomaala pelasi SM-liigassa kauden aikana viisi runkosarjaottelua ilman tehopisteitä.

Tuomaalan odotettiin useissa arvioissa tulevan varatuksi ensimmäisellä kierroksella NHL:n varaustilaisuudessa 2021. Parhaimmillaan *The Sports Network*-kanavan asiantuntija Craig Button nosti hänet viimeisessä rankingissaan sijalle 19. Lopulta Philadelphia Flyers varasi Tuomaalan toisella kierroksella 46. pelaajana. Hän oli varaustilaisuuden ensimmäisenä varattu suomalaishyökkääjä ja toinen suomalaispelaaja puolustaja Aleksi Heimosalmen (44. varaus) jälkeen. Jo elokuussa Tuomaala teki Flyersin kanssa kolmivuotisen NHL-tulokassopimuksen. Syksyn harjoitusleirin päätteeksi seura lähetti hänet AHL-joukkue Lehigh Valley Phantomsin vahvuuteen. Tuomaala jäi siellä alkukaudella 2021–2022 varsin vähälle vastuulle ja pelasi kaksi runkosarjaottelua ilman tehopisteitä, kunnes marraskuussa Flyers lainasi hänet takaisin Kärppiin. Laina Kärppiin oli kuitenkin vain sopimustekninen käytäntö, sillä seuraavana päivänä Tuomaalan vahvistettiin siirtyvän toiseen SM-liigajoukkueeseen, Vaasan Sportiin. Hän teki liigauransa avausmaalin 4. joulukuuta 2021 vieraissa JYPiä vastaan. Tuomaala pelasi Sportissa 13 ottelua tehopistein 1+1=2, mutta hänen roolinsa joukkueessa jäi lopulta odotettua pienemmäksi ja Tuomaalan sopimus purettiin yhteisymmärryksessä helmikuussa 2022. Samana päivänä hänen vahvistettiin siirtyvän Mikkelin Jukureihin. Tuomaalan sopimus kattaa ehdollisesti myös kauden 2022–2023, mikäli hän ei saa pelipaikkaa Pohjois-Amerikasta. Tuomaalan rooli myös Jukureissa jäi varsin pieneksi ja hän pelasi kahdeksan runkosarjaottelua tehden yhden syöttöpisteen ja yhden playoff-ottelun ilman tehopisteitä.

Kausi 2022–2023 Tuomaalalla osoittautui vaikeaksi Jukureissa, jossa hänen roolinsa jäi lopulta hyvin pieneksi. Tuomaala jäi 14 pelaamassaan runkosarjaottelussa ilman tehopisteitä. Lokakuussa 2022 Jukurit lainasi hänet ottelukohtaisella sopimuksella Mestis-joukkue Heinolan Peliittoihin, jossa Tuomaala pelasi kaksi ottelua tehopistein 1+1=2. Marraskuussa 2022 Jukurit lainasi hänet viikon mittaisella sopimuksella Imatran Ketterään. Tammikuussa 2023 Tuomaalan lainasopimusta jatkettiin 12. helmikuuta saakka. Siirtotakarajalla helmikuussa hänen uutisoittiin jatkavan Ketterässä kauden loppuun. Tuomaala teki Mestiksen runkosarjassa kaikkiaan 31 ottelussa tehot 27+21=48. Hän sijoittui sarjan maalipörssissä neljänneksi. Tuomaalan ottelukohtainen pistekeskiarvo (1.55) oli koko Mestiksen paras. Hän teki Ketterässä tehot 26+20=46, joilla Tuomaala oli joukkueen paras maalintekijä ja toiseksi paras pistemies Jere Vertasen jälkeen. Hän jakoi myös Ketterän sisäisen tehotilaston voiton Elmeri Kaksosen ja Mikko Haaparannan kanssa lukemalla +27. Pudotuspeleissä Tuomaala teki 17 ottelussa tehot 7+12=19. Hän rikkoi yhdellä tehopisteellä Mestiksen kaikkien aikojen yhden kauden pudotuspelien piste-ennätyksen, jonka jakoi aiemmin seitsemän muuta pelaajaa. Tuomaala äänestettiin Mestiksen ensimmäiseen tähdistökentälliseen.

### Maajoukkueura

Tuomaala pelasi alle 18-vuotiaiden MM-kilpailuissa vuonna 2021, jolloin hän voitti tehoilla 5+6=11 Suomen sisäisen pistepörssin sekä jakoi sisäisen syöttöpörssin voiton Ville Koivusen ja Aleksi Heimosalmen kanssa. Tuomaala jakoi turnauksen pistepörssin viidennen sijan Kanadan Mason McTavishin ja Francesco Pinellin sekä Venäjän Danila Jurovin kanssa. Puolivälieräottelussa Sveitsiä vastaan hän sai kakkossyöttöpisteen Samu Salmisen ylivoimalla tekemään voittomaaliin. Suomi eteni välieriin lukemin 2–0. Joukkue jäi turnauksessa lopulta kuitenkin neljänneksi. Tuomaala valittiin turnauksen tähdistökentälliseen. Valmennus valitsi hänet Suomen turnauksen yhdeksi kolmesta parhaasta pelaajasta. Tuomaala valittiin myös Saksaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Tuomaala pelasi myös World U-17 Hockey Challengessa vuonna 2019. Yhteensä hän on pelannut 15 nuorten ja 33 poikien maaottelua.

Pelityyli
---------

Sanomalehti Kalevan toimittaja Teemu Wileniuksen mukaan Tuomaalan lähtönopeus, suora luistelu ja laukaus ovat hänen ikäluokkansa kansainvälistä kärkitasoa. Wileniuksen mukaan Tuomaalalla on vahvat jalat ja hän on todella maalinälkäinen laitahyökkääjä. Wileniuksen mukaan Tuomaala muistuttaa monella tapaa Jesse Puljujärveä, paitsi pienemmän kokonsa puolesta. Wileniuksen mukaan hänellä on eniten kehitettävää puolustusmotivaatiossa.

Muuta
-----

Tuomaalan isä Pasi toimii Kärppien U18-junioreiden huoltajana.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2019–2020 | Kärpät | A-SM | 40 | 15 | 8 | 23 | 12 | 1 | 0 | 0 | 0 | 0 |
| 2020–2021 | Kärpät | U20-SM | 30 | 15 | 16 | 31 | 28 | 5 | 1 | 3 | 4 | 2 |  |  |  |  |  |  | U18 | 7 | 5 | 6 | 11 | 0 | Ykköstähdistö |
|  | Kärpät | SM-liiga | 5 | 0 | 0 | 0 | 0 | – | – | – | – | – |
| 2021–2022 | Lehigh Valley Phantoms | AHL | 2 | 0 | 0 | 0 | 0 | – | – | – | – | – |
|  | Sport | SM-liiga | 13 | 1 | 1 | 2 | 2 | – | – | – | – | – |
|  | Jukurit | SM-liiga | 8 | 0 | 1 | 1 | 6 | 1 | 0 | 0 | 0 | 0 |
| 2022–2023 | Jukurit | U20-SM | 10 | 2 | 3 | 5 | 0 | – | – | – | – | – |
|  | Jukurit | SM-liiga | 14 | 0 | 0 | 0 | 4 | – | – | – | – | – |
|  | Peliitat | Mestis | 2 | 1 | 1 | 2 | 2 | – | – | – | – | – |
|  | Ketterä | Mestis | 29 | 26 | 20 | 46 | 10 | 17 | 7 | 12 | 19 | 6 | Ykköstähdistö |
| 3 kautta | yhteensä | SM-liiga | 40 | 1 | 2 | 3 | 12 | 1 | 0 | 0 | 0 | 0 |
| 1 kausi | yhteensä | AHL | 2 | 0 | 0 | 0 | 0 | – | – | – | – | – |
| 1 kausi | yhteensä | Mestis | 31 | 27 | 21 | 48 | 12 | 17 | 7 | 12 | 19 | 6 |

Lähteet
-------

* Samu Tuomaala The Internet Hockey Databasessa (englanniksi)
* Samu Tuomaala Eurohockey-sivustolla (englanniksi)
* Samu Tuomaala *Elite Prospects*. Everysport Media Group AB.  (englanniksi)

### Viitteet

1. 1 2  Tilastot *liiga.fi*. Jääkiekon SM-liiga Oy. Viitattu 4.10.2020.
2. 1 2 3 4 5 6 7 8  Samu Tuomaala *Elite Prospects*. Everysport Media Group AB.  (englanniksi)
3. ↑  Elite Prospects - Kärpät U16 *eliteprospects.com*. Everysport Media Group AB. Viitattu 4.10.2020. (englanniksi)
4. ↑  Elite Prospects - U18 SM-sarja Stats 2018-2019 *eliteprospects.com*. Everysport Media Group AB. Viitattu 4.10.2020. (englanniksi)
5. ↑  Nuutinen, Markus: Brad Lambert varattiin Kanadan junnuliigaan – jopa kolme suomalaista huudettiin ennen superlupausta *suomikiekko.com*.  30.6.2020. Jatkoaika r.y. Viitattu 4.10.2020.
6. ↑  Libor Sulak vahvistamaan Kärppien alakertaa, huippulupaukselle myös liigasopimus *Jatkoaika.com*.  3.7.2020. Jatkoaika r.y. Viitattu 4.10.2020.
7. ↑  Elite Prospects - Kärpät U20 *eliteprospects.com*. Everysport Media Group AB. Viitattu 19.5.2021. (englanniksi)
8. ↑  Kärpät - Kookoo, 3.10.2020 *liiga.fi*.  3.10.2020. Jääkiekon SM-liiga Oy. Viitattu 4.10.2020.
9. ↑  Kärpät - Kookoo, 3.10.2020 *liiga.fi*.  3.10.2020. Jääkiekon SM-liiga Oy. Viitattu 4.10.2020.
10. ↑  Kärpät - Kookoo, 3.10.2020 *liiga.fi*.  3.10.2020. Jääkiekon SM-liiga Oy. Viitattu 4.10.2020.
11. ↑  Lehmola, Jussi: Kärppien Aatu Räty ja Samu Tuomaala ikäluokkansa kärkeä *nhl.com/fi*.  23.2.2021. National Hockey League. Viitattu 19.5.2021.
12. ↑  Elite Prospects - NHL Entry Draft 2021 *eliteprospects.com*. Everysport Media Group AB. Viitattu 25.7.2021. (englanniksi)
13. ↑  Flyers sign Samu Tuomaala to entry level contract *nhl.com/flyers*.  14.8.2021. Philadelphia Flyers. Viitattu 15.8.2021. (englanniksi)
14. ↑  Seppä, Lassi: Flyers kiinnitti vastavaratun Samu Tuomaalan kolmivuotisella tulokassopimuksella *Jatkoaika.com*.  14.8.2021. Jatkoaika r.y. Viitattu 15.8.2021.
15. ↑  Philadelphia Flyers Twitterissä *twitter.com*.  5.10.2021. Philadelphia Flyers. Viitattu 7.10.2021. (englanniksi)
16. ↑  Tallskog, Mika: Samu Tuomaala palaa loppukaudeksi lainalle Kärppiin *Jatkoaika.com*.  9.11.2021. Jatkoaika r.y. Viitattu 9.11.2021.
17. ↑  Määttä, Arto: Vaasan Sport vahvisti rivejään kahdella pelaajalla − Tuomaala ja Petersson saapuvat Vaasaan *Jatkoaika.com*.  10.11.2021. Jatkoaika r.y. Viitattu 10.11.2021.
18. ↑  JYP - Sport, 4.12.2021 *liiga.fi*.  4.12.2021. Jääkiekon SM-liiga Oy. Viitattu 6.12.2021.
19. ↑  Samu Tuomaalan sopimus Sportiin purettu − Jukurit nappasi hyökkääjälupauksen riveihinsä *Jatkoaika.com*.  3.2.2022. Jatkoaika r.y. Viitattu 3.2.2022.
20. ↑  Hyökkääjä Samu Tuomaala ja puolustaja Saku Forsblom Jukureista ottelukohtaisella lainasopimuksella Peliittoihin ja illan otteluun *instagram.com*.  14.10.2022. Heinolan Peliitat Oy. Viitattu 10.4.2023. (englanniksi)
21. ↑  Lucas Nordsäter vahvistamaan Jukurien puolustusta - Konsta Helenius lainasopimuksella hyökkäykseen *jukurit.fi*.  21.11.2022. Jukurit HC Oy. Viitattu 10.4.2023.
22. ↑  Mikkelin Jukurit Twitterissä *twitter.com*.  6.1.2023. Jukurit HC Oy. Viitattu 10.4.2023.
23. ↑  Pelaajaliikennettä siirtorajalla - Samu Tuomaala palaa Ketterään *kettera.net*.  15.2.2023. Imatran Ketterä Oy. Viitattu 10.4.2023.
24. ↑  Elite Prospects - Mestis Stats 2022-2023 *eliteprospects.com*. Everysport Media Group AB. Viitattu 10.4.2023. (englanniksi)
25. ↑  Elite Prospects - Ketterä *eliteprospects.com*. Everysport Media Group AB. Viitattu 10.4.2023. (englanniksi)
26. ↑  Mestiksessä ennätysten kausi *mestis.fi*.  4.5.2023. Suomen Jääkiekkoliitto ry – Finlands Ishockeyförbund rf. Viitattu 20.6.2023.
27. ↑  Elite Prospects - Mestis Stats All-time season *eliteprospects.com*. Everysport Media Group AB. Viitattu 20.6.2023. (englanniksi)
28. ↑  Elite Prospects - WJC-18 Stats 2020-2021 *eliteprospects.com*. Everysport Media Group AB. Viitattu 19.5.2021. (englanniksi)
29. ↑  GAME SUMMARY (pdf) *reports.iihf.hockey*.  3.5.2021. IIHF.  Arkistoitu 4.5.2021. Viitattu 19.5.2021. (englanniksi)
30. ↑  BEST PLAYER OF THE GAME SELECTED BY THE TEAM (pdf) *iihf.com*.  6.5.2021. IIHF. Viitattu 19.5.2021. (englanniksi)
31. ↑  Wilenius, Teemu: Nuorissa on tulevaisuus.  *Kaleva365 Oy*, 31.1.2021, 2021. vsk.
32. ↑  Elite Prospects - Pasi Tuomaala Team Staff Profile *eliteprospects.com*. Everysport Media Group AB. Viitattu 4.10.2020. (englanniksi)